

### Hospodárska a sociálna rada

### Slovenskej republiky

## Ján Richter

## predseda

## Bratislava 16.2.2015

Číslo záznamu: 8081/2015

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 16.2.2015**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov

Predkladá: MV SR

1. Návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony

Predkladá: MV SR

1. Návrh zákona o kultúrno-osvetovej činnosti a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov

Predkladá: MK SR

1. Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa menia a dopĺňajú niektoré zákony

Predkladá: MF SR

1. Návrh zákona o prevencii závažných priemyselných havárií a o zmene a doplnení niektorých zákonov

Predkladá: MŽP SR

1. Návrh zákona o verejných výskumných inštitúciách a o zmene a doplnení niektorých zákonov

Predkladá: MŠVVŠ SR

1. Návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MDVRR SR

1. Návrh programu spolupráce INTERACT III 2014 – 2020

Predkladá: MH SR

1. Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov

Predkladá: MPSVR SR

1. Návrh Plánu práce Hospodárskej a sociálnej rady SR na rok 2015

Predkladá: predseda HSR SR

1. Rôzne

Rokovanie otvoril a viedol predseda rady pán Richter, ktorý privítal členov rady, požiadal o predradenie bodu č. 7 ako bod č. 3 a bodu č. 6 ako bod č. 4. Minister pôdohospodárstva a rozvoja pán Jahnátek požiadal o zvolanie mimoriadnej tripartity na 23.3.2015 s nasledovným programom:

1. Systém riadenia Programu rozvoja vidieka pre programové obdobie 2014-2020
2. Systém riadenia CLLD pre programové obdobie 2014-2020
3. Analýza Kvantifikácie stavov administratívnych kapacít a potreby ich úpravy, týkajúcich sa riadenia a implementácie operačných programov cieľa 2 – Európska územná spolupráca, Programu rozvoja vidieka a Operačného programu rybné hospodárstva v rozpočtovej kapitole MPRV SR v súvislosti s programovým obdobím 2014-2020

**K bodu 1**

Návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov

Predmetný návrh zákona uviedol štátny tajomník Ministerstva vnútra SR pán Saloň.

Stanovisko za KOZ SR predniesla pani Mayerová, ktorá uviedla, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil zobrať návrh zákona na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že v MPK boli zásadné rozpory odstránené a RÚZ v predloženej podobe návrh zákona podporuje.

Stanovisko za ZMOS predniesol pán Muška, ktorý k predloženému návrhu zákona neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva vnútra SR pán Saloň.

Stanovisko za KOZ SR predniesol pán Baláž, ktorý uviedol, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý požiadal o vytvorenie priestoru na diskusiu, k pripomienkam, ktoré sú uvedené v písomnom stanovisku a týkajú sa vyhlášky a nie zákona.

Stanovisko za RÚZ predniesol pán Jusko, ktorý uviedol, že v MPK boli zásadné rozpory odstránené a RÚZ v predloženej podobe návrh zákona podporuje.

Stanovisko za ZMOS predniesol pán Muška, ktorý prezentoval zásadnú pripomienku požadujúcu ponechanie funkcie preventivára požiarnej ochrany v súčasnom znení. Požiadal o finančné riešenie preneseného výkonu štátnej správy. Žiadal o vytvorenie priestoru pre vydiskutovanie postavenia obcí a DHZO respektíve DPO SR v zmysle uplatnenia obyčajnej pripomienky.

Predkladateľ k pripomienkam ZMOS uviedol, že ponechá pôvodný stav funkcie preventivára požiarnej ochrany a vytvorí priestor na diskusiu.

Po vysvetlení pripomienok predkladateľom, ktorý uviedol, že vyhláška pôjde samostatným procesom po schválení zákona a kategorizácia bude vytvorená na základe splnenia stanovených podmienok a výška dotácie bude zodpovedať príslušnej kategórii. ZMOS odporučilo návrh zákona na ďalšie legislatívne konanie.

**Záver:**

**Rada**

1. **súhlasí s predloženým materiálom s pripomienkami ZMOS,**
2. **odporúča ho na ďalšie legislatívne konanie.**

**K bodu 7**

Návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva dopravy, výstavby a regionálneho rozvoja SR pán Stromček.

Stanovisko za KOZ SR predniesol pán Zaparanik, ktorý uviedol, že zákon v navrhovanom znení KOZ SR považuje za diskriminačný voči jestvujúcim železničným podnikom, ktoré budú povinné vykonávať obslužné činnosti na dráhe a tieto spolu s priliehajúcou infraštruktúrou bezodplatne poskytovať tretím prepravcom, de facto na náklady štátu a daňových poplatníkov. KOZ SR uviedla ďalšie výhrady k predloženému návrhu zákona a požiadala predkladateľa o diskusiu o nich. KOZ SR odporučila návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý dal slovo pánovi Chúpekovi, ktorý prezentoval pripomienky z písomného stanoviska a požiadal predkladateľa o vysvetlenie dôvodov neakceptovania niektorých pripomienok. Predkladateľ prisľúbil, že je pripravený s AZZZ SR o neakceptovaných pripomienkach ešte rokovať a požiadal, aby sa sociálni partneri nepozerali na predložené návrhy len cez prizmu CARGA, ale aj iných alternatívnych dopravcov.

Stanovisko za RÚZ predniesol pán Jusko, ktorý odporučil zobrať návrh zákona na vedomie bez pripomienok.

Stanovisko za ZMOS predniesol pán Muška, ktorý k predloženému návrhu zákona neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom s pripomienkami AZZZ SR,**
2. **predkladateľ prisľúbil rokovať s AZZZ SR a KOZ SR o ich námetoch a pripomienkach,**
3. **odporúča návrh zákona na ďalšie legislatívne konanie.**

**K bodu 6**

Návrh zákona o verejných výskumných inštitúciách a o zmene a doplnení niektorých zákonov

Predmetný návrh zákona uviedol minister školstva, vedy, výskumu a športu pán Draxler.

Stanovisko za KOZ SR predniesol pán Ondek, ktorý uviedol, že rozpory KOZ SR boli odstránené a k predloženému návrhu zákona KOZ SR nemá pripomienky a odporúča ho na ďalšie legislatívne konanie pri zachovaní znenia predloženého na rokovanie HSR SR.

Stanovisko za AZZZ SR predniesol pán Karlubík, ktorý dal slovo pánovi Klamovi, ktorý uviedol, že AZZZ SR žiadala prepojenosť vedy a výskumu s praxou a príslušnými priemyselnými odvetviami. Bolo by žiaduce, aby jedno miesto v správnej rade podľa (§25) bolo obsadzované reprezentatívnymi zástupcami príslušného odvetvového zväzu.

K §26 (Vedecká rada) - je zastúpená malým počtom odborníkov a podľa názoru AZZZ SR, by mal byť počet členov vedeckej rady minimálne 9 a maximálne 12. AZZZ SR navrhla, aby bola jedna tretina členov vedeckej rady,  zastúpená reprezentantmi toho ktorého priemyselného (spoločenského) odvetvia pre zabezpečenie prepojenia s priemyslom a praxou.

AZZZ SR odporučila materiál na ďalšie legislatívne konanie, po zohľadnení a zapracovaní predložených pripomienok.

Stanovisko za RÚZ predniesol pán Jusko, ktorý odporučil zobrať návrh zákona na vedomie a predniesol pripomienku, aby sa Správna a Vedecká rada zlúčila do jednej rady s tretinovým zastúpením aj konečných užívateľov.

Stanovisko za ZMOS predniesol pán Turčány, ktorý k predloženému návrhu zákona neuplatnil žiadne pripomienky a odporučil ho na ďalšie legislatívne konanie.

Predkladateľ uviedol, že na základe pripomienky MF SR Správnu radu, by mali tvoriť len zamestnanci a vo Vedeckej rade je vhodné aj externé členstvo. Predkladateľ uviedol, že je pripravený so zástupcami zamestnávateľov ešte raz prerokovať ich námety a pripomienky.

Predsedníčka odborov SAV pani Illéšová podporila návrh MŠVVŠ SR existenciu dvoch rád a nie splynutie do jednej rady.

**Záver:**

**Rada**

1. **súhlasí s predloženým materiálom s pripomienkou AZZZ SR a RÚZ,**
2. **KOZ SR a ZMOS súhlasili bez pripomienok,**
3. **odporúča materiál na ďalšie legislatívne konanie.**

**K bodu 3**

Návrh zákona o kultúrno-osvetovej činnosti a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov

Predmetný návrh zákona uviedla vedúca služobného úradu MK SR pani Kršíková.

Stanovisko za KOZ SR predniesla pani Mayerová, ktorá uviedla, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil zobrať návrh zákona na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, uviedol, že predložený návrh nemá dopady na podnikateľské prostredie, RÚZ ho berie na vedomie bez pripomienok.

Stanovisko za ZMOS predniesol pán Muška, ktorý k predloženému návrhu zákona neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 4**

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva financií SR pán Kuruc.

Stanovisko za KOZ SR predniesol pán Machyna, ktorý uviedol, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil zobrať návrh zákona na vedomie a postúpiť ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ berie návrh zákona na vedomie.

Stanovisko za ZMOS predniesol pán Turčány, ktorý uviedol, že napriek tomu, že ZMOS v pripomienkovom konaní neuplatnilo k návrhu zákona žiadne pripomienky, upozornil na niektoré skutočnosti. Údaje z účtovných závierok subjektov verejnej správy sú predmetom centralizácie a následne tvoria databázu údajov pre výpočet schodku a dlhu verejnej správy. Medzi subjekty verejnej správy sú podľa výkladu ŠÚ SR a MF SR zaradené aj združenia právnických osôb zapísané v štatistickom registri. Ide napr. o regionálne združenia miest a obcí, krajské a oblastné združenia cestovného ruchu a ostatné združenia neziskových, nadačných organizácií právnických osôb, kde má zastúpenie aj mesto, obec, VÚC.

Jediným príjmom týchto subjektov je často len členské, ktoré je rozpočtovým výdavkom. Je na mieste otázka právneho postavenia a zaradenia týchto organizácií v štatistickom registri ako subjektov verejnej správy, nakoľko tieto subjekty podľa názoru ZMOS vykazujú minimálne znaky verejnej korporácie, ktorá sa priamo podieľa na tvorbe HDP. ZMOS upozornilo na túto skutočnosť aj s ohľadom na fakt, že zaradením týchto organizácií do databázy verejnej správy by prudko stúpla administratívna náročnosť a preukázateľnosť vykazovania schodku verejných financií. Tiež na skutočnosť, že všetky tieto subjekty by svoje hospodárenie museli prispôsobovať regulácii stanovenej v zákonoch o rozpočtových pravidlách verejnej správy a územnej samosprávy, čo považujeme za neprijateľnú a ničím neodôvodnenú reguláciu subjektov s iným zameraním. V tejto súvislosti ZMOS navrhlo v návrhu zákona v § 9 ods. 2 písm. c) vypustiť slovné spojenie „ak nie sú subjektom verejnej správy“. ZMOS súhlasí s predloženým návrhom zákona po zapracovaní uvedenej pripomienky.

Predkladateľ uviedol, že pripomienka je nad rámec predloženého návrhu zákona, ZMOS pripomienku po vysvetlení stiahlo.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 5**

Návrh zákona o prevencii závažných priemyselných havárií a o zmene a doplnení niektorých zákonov

Predmetný návrh zákona uviedol štátny tajomník Ministerstva životného prostredia SR pán Ferencz.

Stanovisko za KOZ SR predniesla pani Brodzianska, ktorá uviedla, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý prezentoval pripomienky z písomného stanoviska. Havarijnou odozvou sa rozumie plánovaná činnosť vykonávaná v priebehu havárie a havarijná pripravenosť ako odpoveď na vzniknutú situáciu a systematické riešenie jednotlivých postupov, ktoré budú uplatňované v priebehu havárie. Pri určovaní stavu havarijnej odozvy by sa malo vychádzať z princípu ALARA – tak nízko, ako je rozumne dosiahnuteľné – stav, ktorý je adekvátny legislatívnym požiadavkám, normám a ekonomickým možnostiam. Deklarovanie zlepšovania stavu havarijnej odozvy je systémovou požiadavkou.

Stanovisko za RÚZ predniesol pán Jusko, ktorý uviedol, že RÚZ ani jej členské organizácie k predloženému návrhu zákona v medzirezortnom pripomienkovom konaní nemali pripomienky. Hoci je ochrana pred priemyselnou haváriou jednak záujmom prevádzkovateľa podniku ako aj legitímnou požiadavkou verejného záujmu, vzhľadom na jej možné dopady na okolie podniku, RÚZ požaduje aby bola transpozícia smernice vykonaná s prihliadnutím na maximálnu hospodárnosť a v minimálne nutnom rozsahu.

Stanovisko za ZMOS predniesol pán Muška, ktorý k predloženému návrhu zákona neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom s pripomienkami AZZZ SR,**
2. **KOZ SR, ZMOS a RÚZ súhlasili bez pripomienok,**
3. **odporúča návrh zákona na ďalšie legislatívne konanie.**

**K bodu 8**

Návrh programu spolupráce INTERACT III 2014 – 2020

Predmetný návrh zákona uviedol štátny tajomník Ministerstva hospodárstva SR pán Obert.

Stanovisko za KOZ SR predniesol pán Machyna, ktorý uviedol, že KOZ SR k predloženému návrhu programu nemá pripomienky a odporúča ho na ďalšie konanie.

Stanovisko za AZZZ SR predniesol pán Karlubík, ktorý odporučil zobrať návrh na vedomie a postúpiť ho na ďalšie konanie.

Stanovisko za RÚZ predniesol pán Jusko, ktorý uviedol, že predložený návrh nemá dopady na podnikateľské prostredie RÚZ ho berie na vedomie bez pripomienok.

Stanovisko za ZMOS predniesol pán Muška, ktorý k predloženému návrhu neuplatnil žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 9**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR predniesol pán Kollár, ktorý uviedol, že KOZ SR pozitívne hodnotí zámer predkladateľa a cení si konštruktívny prístup k problematike dôchodkových kategórií, ktoré sú pozostatkom predchádzajúceho dôchodkového systému a nárokov, ktoré v ňom vznikli. KOZ SR odporučila predložený návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý odporučil zobrať návrh zákona na vedomie a postúpiť ho na ďalšie legislatívne konanie s požiadavkou posunúť účinnosť už od 1.7.2015 prípadne 1.9.2015.

Stanovisko za RÚZ predniesol pán Jusko, ktorý uviedol, že do zákona o sociálnom poistení sa zavádzajú nové právne inštitúty – vyrovnávací príplatok a minimálny dôchodok a rozširuje sa okruh poistencov štátu o kategóriu ohrozeného a chráneného svedka. RÚZ k týmto inštitútom nemá pripomienky. RÚZ predložila v medzirezortnom pripomienkovom konaní pripomienku nad rámec novely zákona, týkajúcu sa plnenia si niektorých informačných povinností zamestnávateľov voči Sociálnej poisťovni a možnosti zefektívnenia jej plnenia prostredníctvom úpravy informačných systémov. Vo vzťahu k tejto novele zákona RÚZ túto pripomienku naďalej neuplatňuje, rada by však vstúpila do diskusie na uvedené témy s vedením Ministerstva práce, sociálnych vecí a rodiny ako aj s vedením Sociálne poisťovne.

RÚZ berie predložený návrh na vedomie bez pripomienok.

Predkladateľ uviedol, že rokuje so Sociálnou poisťovňou o úprave IS tak, aby automaticky upozorňoval zamestnávateľa študenta, ktorý si chce uplatniť výnimku z platenia poistného, že si tento študent už výnimku neuplatnil u iného zamestnávateľa.

Stanovisko za ZMOS predniesol pán Muška, ktorý k predloženému návrhu neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 10**

Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov

Predmetný návrh zákona uviedol minister práce, sociálnych vecí a rodiny pán Richter.

Stanovisko za KOZ SR predniesol pán Szalay, ktorý uviedol, že KOZ SR k predloženému návrhu zákona nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý dal slovo pánovi Marcimu, ktorý prezentoval pripomienky z písomného stanoviska. Predkladateľ uviedol, že uvedené pripomienky neboli predložené v MPK a sú nad rámec predloženej novely zákona, ale ponúkol o nich odbornú diskusiu.

Stanovisko za RÚZ predniesol pán Jusko, ktorý uviedol, že návrh nemá priame dopady na BOZP a na povinnosti zamestnávateľa pri jej zabezpečení a ochrane, RÚZ nemá pripomienky.

Stanovisko za ZMOS predniesol pán Muška, ktorý k predloženému návrhu neuplatnil žiadne pripomienky a odporučil ho na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 11**

Návrh Plánu práce Hospodárskej a sociálnej rady SR na rok 2015

Predmetný materiál uviedol predseda rady pán Richter, ktorý konštatoval, že KOZ SR predložila požiadavky nad rámec Plánu práce vlády SR a Plánu legislatívnych úloh vlády SR:

* Optimalizácia odmeňovania zamestnancov v odbore sociálnych služieb.
* Zákon o odmeňovaní zamestnancov  zdravotníckych zariadení
* Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú ďalšie zákony

K uvedeným požiadavkám sa vyjadrili príslušní ministri s konštatovaním, že požiadavkami sú pripravení sa zaoberať. Žiadna úloha do plánu práce navyše nebola zaradená s tým, že je otvorený a na každom Predsedníctve HSR SR je priestor na návrhy a doplnenia programu Plenárneho zasadnutia.

Stanovisko za AZZZ SR predniesol pán Karlubík, ktorý súhlasil s predloženým návrhom Plánu práce HSR SR na rok 2015 bez pripomienok a požiadal o doplnenie: Informácie o možnostiach zníženia cien energií. Štátny tajomník MH SR pán Obert informoval, že koncom roka 2014 bol pripravený materiál, ktorý pripúšťal možnosť zníženia ceny elektrickej energie, znížením tarify za prevádzkovanie sústavy (MH SR nemôže ovplyvniť, lebo ÚRSO je nezávislou organizáciou) alebo znížením odvodov do jadrového fondu. Momentálne sa hľadajú možnosti, zatiaľ reálne východisko nebolo nájdené. Ak bude riešenie pripravené, bude predmetom rokovania HSR SR.

Stanovisko za RÚZ predniesol pán Jusko, ktorý sa stotožnil s požiadavkou AZZZ SR (zníženie cien energií), uviedol, že uvedená úloha mala byť splnená už v septembri 2014.

Stanovisko za ZMOS predniesol pán Muška, ktorý súhlasil s predloženým návrhom Plánu práce HSR SR na rok 2015 bez pripomienok.

**Záver:**

**Rada**

1. **schvaľuje Plán práce HSR SR na rok 2015,**
2. **odporúča predkladateľom, zabezpečiť plnenie úloh, vyplývajúcich zo schváleného Plánu práce HSR SR.**

**K bodu 12**

Rôzne

* Predseda rady pán Richter informoval o spoločnom rokovaní českej a slovenskej tripartity, termín dohodne s predsedom vlády SR.
* Prezident KOZ SR pán Kollár informoval, že Svetová skupina zamestnávateľov spochybňuje dohovor MOP, ktorý zabezpečuje právo na štrajk a ďalej informoval, že 18.2.2015 je Svetový deň boja za právo na štrajk a požiadal sociálnych partnerov o podporu za zachovanie tohto práva.
* Pán Muška za ZMOS informoval, že problematiku sociálnych služieb je potrebné diskutovať a na túto tému pripraví ZMOS diskusné fórum, na ktoré prizve kompetentných zástupcov a ponúkne riešenia.

Predseda rady poďakoval prítomným za účasť.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Jozef K O L L Á R**  ................................

prezident KOZ SR

za zamestnávateľov

**Roman K A R L U B Í K** ................................

podpredseda rady